ಈ ವರ್ಷಾಂತ್ಯದ ವೇಳೆಗೆ ಭಾರತದಲ್ಲಿ ಸಿಗುತ್ತಾ ಕೋವಿಶೀಲ್ಡ್ ಲಸಿಕೆ.? ಇವರಿಂದ ಪ್ರಕಟಿಸಲಾಗಿದೆ News Alert 1918 ರಲ್ಲಿ ಸ್ಪಾನಿಶ್ ಫ್ಲೂ ಬಂದಾಗ ಸುಮಾರು 50 ಮಿಲಿಯನ್ ಮಂದಿ ಸಾವನ್ನಪ್ಪಿದ್ದರು. ಇದೀಗ 2020 ರಲ್ಲಿ 17 ಮಿಲಿಯನ್ ಜನರಿಗೆ ಕೊರೊನಾ ವೈರಸ್ ಸೋಂಕು ತಗುಲಿದ್ದು, ಈಗಾಗಲೇ ಏಳು ಲಕ್ಷಕ್ಕೂ ಅಧಿಕ ಜನ ಪ್ರಾಣ ಕಳೆದುಕೊಂಡಿದ್ದಾರೆ. ದಿನದಿಂದ ದಿನಕ್ಕೆ ಕೊರೊನಾ ವೈರಸ್ ಸೋಂಕು ಜಾಸ್ತಿ ಆಗುತ್ತಿದ್ದು, ಅದನ್ನು ನಿಯಂತ್ರಿಸುವ ನಿಟ್ಟಿನಲ್ಲಿ ಆಕ್ಸ್ ಫರ್ಡ್ ಲಸಿಕೆ ಭರವಸೆ ಮೂಡಿಸಿದೆ. ಆಕ್ಸ್ ಫರ್ಡ್ ಲಸಿಕೆಯನ್ನು ಭಾರತದಲ್ಲಿ ತಯಾರಿಸಲು ಪುಣೆ ಮೂಲದ ಸೇರಮ್ ಇನ್ಸ್ಟಿಟ್ಯೂಟ್ ಆಫ್ ಇಂಡಿಯಾ ಎಸ್ಐಐ ಆಸ್ಟ್ರಾಜೆನೆಕಾದೊಂದಿಗೆ ಒಪ್ಪಂದ ಮಾಡಿಕೊಂಡಿದೆ. ಮುಂದಿನ ಒಂದು ವರ್ಷದಲ್ಲಿ ಒಂದು ಬಿಲಿಯನ್ ಡೋಸ್ ಗಳನ್ನು ತಯಾರಿಸುವ ಗುರಿ ಹೊಂದಿದೆ ಎಸ್ಐಐ. ಈ ಮಧ್ಯೆ ಆಕ್ಸ್ ಫರ್ಡ್ ಲಸಿಕೆಯನ್ನು ಭಾರತದಲ್ಲಿ ಪ್ರಯೋಗಿಸಲು ಎಸ್ಐಐಗೆ ಅನುಮತಿ ಕೂಡ ಸಿಕ್ಕಿದೆ. ಆಕ್ಸ್ ಫರ್ಡ್ಆಸ್ಟ್ರಾಜೆನೆಕಾ ಲಸಿಕೆ ಉತ್ತಮ ಫಲಿತಾಂಶವನ್ನು ನೀಡಿದ್ದು ಕೊನೆಯ ಹಂತದ ಪ್ರಯೋಗಕ್ಕೆ ಬಂದು ನಿಂತಿದೆ. ಈ ಲಸಿಕೆಯನ್ನು ಕೋವಿಶೀಲ್ಡ್ ಎಂದು ಬ್ರ್ಯಾಂಡ್ ಮಾಡಲಾಗಿದೆ. ಸಾರ್ವಜನಿಕರಲ್ಲಿ ರೋಗ ನಿರೋಧಕ ಶಕ್ತಿ ಹೆಚ್ಚಿಸುವಲ್ಲಿ ಇದು ಪರಿಣಾಮಕಾರಿಯಾಗಲಿದೆ ಎಂಬ ಭರವಸೆ ಇದೆ. ಪ್ರಯೋಗದಲ್ಲಿ ಇದು ಯಶಸ್ವಿಯಾದರೆ ಈ ವರ್ಷಾಂತ್ಯದ ವೇಳೆಗೆ ಲಾಂಚ್ ಆಗಬಹುದು. ಮುಂದಿನ ವರ್ಷಾರಂಭದಲ್ಲಿ ಜನರ ಕೈಗೆ ತಲುಪಬಹುದು ಎಂದು ಎಸ್ಐಐ ಸಿಇಒ ಆದರ್ ಪೂನಾವಾಲಾ ಹೇಳಿದ್ದಾರೆ. ಲಸಿಕೆ ರೇಸ್ ನಲ್ಲಿ ನಮ್ಮದೇ ಎರಡು ಲಸಿಕೆಗಳಿವೆ. ಅದರ ಲಭ್ಯತೆ ಬಗ್ಗೆ 2021 ರಲ್ಲಿ ನಾವು ಘೋಷಿಸುತ್ತೇವೆ ಎಂದಿದ್ದಾರೆ ಅದರ್ ಪೂನಾವಾಲಾ. ಕೋವಿಶೀಲ್ಡ್ ತಯಾರಿಗಾಗಿ 200 ಮಿಲಿಯನ್ ಡಾಲರ್ ಬಂಡವಾಳ ಹಾಕುತ್ತಿದ್ದೇವೆ. ಮೊದಲು ಪ್ರತಿ ತಿಂಗಳಿಗೆ 6070 ಮಿಲಿಯನ್ ಡೋಸ್ ಗಳನ್ನು ತಯಾರು ಮಾಡುತ್ತೇವೆ. ಈ ವರ್ಷಾಂತ್ಯದ ಹೊತ್ತಿಗೆ 300 ಮಿಲಿಯನ್ ಡೋಸ್ ಗಳನ್ನು ತಯಾರು ಮಾಡುವ ಗುರಿ ಇದೆ ಎಂದು ಅದರ್ ಪೂನಾವಾಲಾ ತಿಳಿಸಿದ್ದಾರೆ.